Folk, der måtte springe for at redde deres liv, under dagens biljagt i Nørresundby, skal tage kontakt til politiet. Ved middagstid stak en 37-årig mand af fra en benzinregning i en stjålet bil. En politibil eftersatte den sorte Golf, men bilen fortsatte i en hasarderet kørsel gennem Nørresundby. Manden kørte fra Østergade videre til Fuglsangsvej og Lindholmsvej, hvor han fortsatte den vilde kørsel ind i et grønt område. Her måtte flere mennesker springe for livet, for at undgå at blive torpederet af den tydeligt påvirkede mand. Det er de vidner, som Nordjyllands Politi nu vil i kontakt med. Vagtchefen ved Nordjyllands Politi, Poul Basberg, regner med, at den 37-årige fremstilles i grundlovsforhør tirsdag. Mandag eftermiddag befandt han sig stadigvæk på politigården i Aalborg, hvor han kom til hægterne efter den vilde biltur, som endte med at betjenten måtte give ham et skud peberspray under anholdelsen. Vidner fra Nørresundby, der var i fare for at blive kørt ned, kan kontakte Nordjyllands Politi på telefonnummer 114.

Referat:
Mandag ved middagstid endte et forsøg på anholdelse i en vild biljagt gennem Nørresundby. Nordjyllands Politi søger nu vidner, der har været i fare for at blive ramt af bilen.